মই আৰু মোৰ পৃথিৱীঃ December 2011\nআজিৰ পৰা দুমাহমানৰ আগতে দিল্লী বিশ্ববিদ্যালয়ৰ কেইগৰাকীমান ছাত্ৰ ছাত্ৰীৰ দ্বাৰা গঠিত পূবেৰুণ নামৰ গোট এটাৰ দ্বাৰা এখন বিশেষ আলোচনাচক্ৰৰ আয়োজন কৰা হৈছিল। আলোচনা চক্ৰখনৰ বিষয়বস্তু আছিল 'বুঢ়ী আইৰ সাধুৰ এশ বছৰ'। আলোচিত হৈছিল বুঢ়ী আইৰ সাধুৰ বিভিন্ন দিশসমূহ। হয়তো বুঢ়ী আইৰ সাধুৰ ওপৰত এনেকুৱা মুকলি আলোচনা পূৰ্বতে অসম তথা অসমৰ বাহিৰত ক'তো হোৱা নাছিল। উন্মোচিত হৈছিল বুঢ়ী আইৰ সাধুৰ বিভিন্ন ভাল বেয়া দিশসমূহ।\nআমি হয়তো সৰু কালৰে পৰা 'বুঢ়ী আইৰ সাধু'ৰ প্ৰতিটো পৃষ্ঠাৰ সুবাস লৈয়ে ডাঙৰ হ'লো। এতিয়াও লটকন, তেজীমলা, সৰবজান আদি চৰিত্ৰ সমূহে সেই তাহানিৰ দিনবোৰকে মনত পেলায়। কিন্তু আমি ইমানদিনে শিশু সাহিত্যৰ অন্তৰ্ভুক্ত কৰি ৰখা 'বুঢ়ী আইৰ সাধু' খনক সঁচাকৈয়ে শিশু সাহিত্য হিচাবে স্বীকৃতি দিব পাৰোনে? কাৰণ শিশু সাহিত্য বুলিলে শিশুৰ সুস্থ মানসিক বিকাশৰ দিশটোৰ ওপৰত গুৰুত্ব দিয়া হয়। কিন্তু লক্ষ্মীনাথ বেজবৰুৱাৰ 'বুঢ়ী আইৰ সাধু'ৰ কিছুমান সাধু যদি ভালদৰে নীৰিক্ষণ কৰা যায় তেন্তে পোৱা যাব অতিমাত্ৰা হিংসা, অতিমাত্ৰা ঘৃণা আদিৰে ভৰা কিছুমান কাহিনী। উদাহৰণস্বৰূপে তেজীমলা নামৰ কাহিনীটো যদি আমি পঢ়ো তেন্তে দেখা যাব তেজীমলা নামৰ নাৰী চৰিত্ৰটোৰ ওপৰত মাহীমাকে কৰা অতিমাত্ৰা অত্যাচাৰৰ নিৰ্মম বৰ্ণনা। হাত, ভৰি, মুৰ আদি খুন্দিয়াই মাহীমাকৰ নিৰ্মম অত্যাচাৰৰ বৰ্ণনা। ইয়াৰ লগতে মাহীমাক চৰিত্ৰটো যেন সমাজ জীৱনৰ সকলো স্তৰতে হৈ পৰিছে এক ঋণাত্মক চৰিত্ৰ। শিশু সাহিত্যত এনে বৰ্ণনা কিমান উচিত? লটকন, তীখৰ আৰু চুটিবাই আদিত আছে মিথ্যাচাৰেৰে জগত জিনাৰ বৰ্ণনা। তাৰোপৰি বহুকেইটা সাধুত আছে কন্যা সন্তানৰ প্ৰতি সমাজে দেখুওৱা অনীহাৰ বৰ্ণনা। এনেবোৰ হিংসাত্মক তথা মিথ্যাচাৰৰ বৰ্ণনাৰে বুঢ়ী আইৰ সাধুৰ কেইবাটাও সাধু বৰ্ণিত হৈ আছে। অৱশ্যে বহুকেইটা সাধু শিশুৰ উপযোগীকৈ সৰস বৰ্ণনাৰে ভৰা, যিবোৰে শিশুৰ মনত আনন্দ যোগায়।\nগতিকে বুঢ়ী আইৰ সাধুখনক শিশু সাহিত্যৰ অন্তৰ্ভুক্ত কৰাত যেন কিছুমান সাধুৱে বিপাঙত পেলায়। সময় আহি পৰিছে বুঢ়ী আইৰ সাধু খনৰ পৰা উগ্ৰ হিংসাত্মক ঘটনাৰাজিৰে ভৰি থকা কিছুমান সাধু বাদ দিয়াৰ,অথবা বুঢ়ী আইৰ সাধুক শিশু সাহিত্যৰ অন্তৰ্ভুক্ত নকৰি মাথোঁ লোকসাহিত্যৰ অন্তৰ্ভুক্ত কৰাৰ, কাৰণ বুঢ়ী আইৰ সাধু আজিও এখন 'বেষ্ট চেলাৰ' গ্ৰন্থ।\n(উক্ত লেখাটোৰ জৰিয়তে সাহিত্যৰথীৰ সাহিত্যৰাজিক কোনো কাৰণতে হেয় জ্ঞান কৰাৰ ধৃষ্টতা কৰা হোৱা নাই। অসমীয়া সাহিত্যলৈ বেজবৰুৱাদেৱৰ অৱদান পুনৰ দোহৰাৰ প্ৰয়োজন নাই। পঢ়ুৱৈসকলৰ পৰা বুঢ়ী আইৰ সাধুক কিয় শিশু সাহিত্যৰ শিতানত ৰাখিব লাগে অথবা নালাগে তাৰ ওপৰত গঠনমূলক বিতৰ্কৰ আহ্বান জনালো।)\nPosted by হিমজ্যোতি at 7:41 PM 1 comment:\nপাহৰণিৰ গৰ্ভত 'আৱাহন' যুগৰ এগৰাকী প্ৰখ্যাত গল্পকাৰ\nপুৰণি আকাশৰ তৰা ৪\nকেতিয়াবা সমাজৰ বিভিন্ন ক্ষেত্ৰলৈ অৰিহণা যোগাই অহা বহু স্বনামধন্য ব্যক্তি পাহৰণিৰ গৰ্ভত লীন হৈ যায়। সাহিত্যৰ ক্ষেত্ৰখনো ইয়াৰ পৰা বাদ পৰি নাযায়। আধুনিক সাহিত্যত যিসকল গল্পকাৰ প্ৰায়েই উপেক্ষিত। কিন্তু এইসকল গল্পকাৰৰ সাৰ পানীৰ ফলতেই আজি হয়তো অসমীয়া সাহিত্যৰ বৃক্ষডাল ঠন ধৰি উঠিছিল। তেনে এগৰাকী সাহিত্যিকেই আছিল আৱাহন যুগৰ এগৰাকী প্ৰখ্যাত গল্পকাৰ দীননাথ শৰ্মা।\nদীননাথ শৰ্মাৰ জন্ম হৈছিল ১৯১৪ চনৰ ১২ ছেপ্তেম্বৰ তাৰিখে বিশ্বনাথ চাৰিআলিৰ গড়েহাগি গাঁৱত। পিতৃৰ নাম আছিল কমল চন্দ্ৰ শৰ্মা আৰু মাতৃৰ নাম আছিল ঘনকান্তি দেৱী। অসমৰ বিভিন্ন ঠাইত শিক্ষাগ্ৰহণ তথা কৰ্মজীৱন অতিবাহিত কৰি পাছত তেজপুৰ বিশ্বনাথ চাৰিআলিকে সাহিত্য তথা নাট্যচৰ্চাৰ স্থান হিচাবে গ্ৰহণ কৰা দীননাথ শৰ্মা আছিল 'আৱাহন'যুগৰ বিশিষ্ট গল্পকাৰ সকলৰ ভিতৰত অন্যতম। তেখেতৰ গল্প সংকলন সমূহৰ ভিতৰত ঘাইকৈ দুলাল, কোৱাভাতুৰী ওঁঠৰ তলত, কল্পনা আৰু বাস্তৱ আদিয়ে উল্লেখযোগ্য। অকলশৰীয়া, হাতীপটি, পোহৰ, ষোড়্শী আদি তেখেতৰ বহুচৰ্চিত গল্প। উপন্যাস সমূহৰ ভিতৰতো ঊষা, সংগ্ৰাম, নদাই,শান্তি, নৱাৰুণ, ভৰলীপাৰৰ কাহিনী ইত্যাদি। লগতে অনুবাদ উপন্যাস 'মাটি আৰু মানুহ'খনো এখন চৰ্চিত উপন্যাস। শিশু সাহিত্যিক হিচাবেও দীননাথ শৰ্মাই 'পুতু'চৰিত্ৰটোৰে লিখি উলিয়াইছিল দুখন জনপ্ৰিয় শিশু উপন্যাস-পুতুৰ পয়মাল আৰু পুতুৰ পলায়ন। গোটেই জীৱন সাহিত্য চৰ্চাৰ মাজেৰেঅতিবাহিত কৰা দীননাথ শৰ্মাই ১৯৮৮ চনৰ ১৮ আগষ্ট তাৰিখে ইহলীলা সম্বৰণ কৰে।\nPosted by হিমজ্যোতি at 11:16 PM No comments:\nPosted by হিমজ্যোতি at 8:32 PM No comments:\nসচিবালয় ভৱন আৰু সংসদ ভৱন\nচহৰখনত দিনে ৰাতি চলি থাকে এক কৰ্মব্যস্ত জীৱন। দিন ৰাতি একাকাৰ হৈ যায় এই জীৱনৰ মাজত। তাৰ মাজতে এইখন চহৰতে চলি থাকে ৰাজনৈতিক ভাওনাৰ আখৰা, আন্তঃৰাষ্ট্ৰীয় কূটনীতিৰ গোপন বৈঠক,জন্তৰ মন্তৰত উত্তাল প্ৰতিবাদ, সংসদত শব্দ-প্ৰতিশব্দৰ আক্ৰমণ,মিটাৰ চলোৱা নচলোৱাক লৈ সাধাৰণ যাত্ৰীৰ অটোৱালাৰ লগত তৰ্কবোৰ,ফুটপাথত সংগ্ৰাম চলাই যোৱা অঘৰী লোকসকলৰ জীৱন,দিল্লী বিশ্ববিদ্যালয়ৰ চৌহদত এজাক ছাত্ৰ ছাত্ৰীৰ কলৰৱ, মেট্ৰ ৰেলত ৰিণি খান্নাৰ সুমধুৰ কণ্ঠৰ ঘোষণাবোৰ, যাতায়ত নিয়ম ভংগ কৰাৰ অপৰধাত যাতায়ত আৰক্ষীয়ে যাত্ৰীৰ চালান কাটি থকা দৃশ্যবোৰ, ডিস্ক পাব আদিত অভিজাত্যৰ দপদপনি ইত্যাদি ইত্যাদি। এইখনেই হৈছে দেশৰ ৰাজধানী নতুন দিল্লী, যি সম্পূৰ্ণ কৰিলে এশ বছৰ, দেশৰ ৰাজধানী চহৰ হিচাবে।\nদিল্লী, ইতিহাসৰ বহু উত্থান পতনৰ নীৰৱ সাক্ষী এখন চহৰ, দেশৰ ৰাজনৈতিক স্পন্দন। আজিৰ পৰা এশ বছৰ পূৰ্বে এই মহানগৰ খনকে নতুন ৰূপত সজোৱাৰ বাবে চলিছিল এক বৃহৎ কুচকাৱাজ। বৃটিছ শাসিত ভাৰতৰ ৰাজধানী হিচাবে প্ৰতিষ্ঠা কৰাৰ প্ৰচেষ্টাত সষ্টম হৈ উঠিছিল বৃটিছ প্ৰশাসন। দেশৰ পূব কোণত থকা ৰাজধানী চহৰ কলিকতাৰ পৰা প্ৰশাসনৰ কাম কাজ চলোৱাত অসুবিধা হোৱাত দিল্লীলৈ ৰাজধানী চহৰ স্থানান্তৰণৰ সিদ্ধান্ত গ্ৰহন কৰিছিল বৃটিছ প্ৰশাসনে।\n১৯১১ চনৰ ১২ ডিচেম্বৰ তাৰিখে সম্ৰাট পঞ্চম জৰ্জে দিল্লীৰ বিখ্যাত 'দিল্লী দৰবাৰত' ভাৰতবৰ্ষৰ ৰাজধানী কলিকতাৰ পৰা দিল্লীলৈ স্থানান্তৰিত হোৱাৰ কথা আনুষ্ঠানিক ভাবে ঘোষণা কৰে। তাৰ কিছুদিনৰ পাছতে অৰ্থাত ১৫ ডিচেম্বৰ তাৰিখে পঞ্চম জৰ্জ আৰু ৰাণী মেৰীৰ উপস্থিতিত নতুন ৰাজধানী চহৰৰ আধাৰশিলা স্থাপন কৰা হয়। আৰম্ভ হয় নতুন দিল্লীৰ নক্সা অংকনৰ প্ৰক্ৰিয়া। নতুন ৰাজধানী চহৰখন নতুন স্থাপত্য শিল্পৰে উজলাই তোলাৰ দায়িত্ব দিয়া হয় মুলতঃ দুজন ব্যক্তিক বৃটিচ স্থপতিবিদ চাৰ এডৱিন লুটিয়েনচ আৰু হাৰ্বাৰ্ট বেকাৰক। এওঁলোক দুগৰাকী ব্যক্তিৰ নেতৃত্বতেই চলে নতুন দিল্লীৰ আন্তঃ গাঁঠনি তথা ইউৰোপীয় স্থাপত্য শিল্পৰ আধাৰত নতুন নতুন ভৱন তথা পথৰ নিৰ্মান কাম কাজ। মোগল স্থাপত্য কীৰ্তিৰে শুৱাই থকা দিল্লীত মূৰ দাঙি উঠে বৃটিছ ভাস্কৰ্য্য শিল্পৰ নতুন ৰূপ। মুলতঃ বৃটিছ প্ৰশাসনৰ বিভিন্ন উচ্চখাপৰ বিষয়ববীয়াৰ ভৱন তথা বিভিন্ন প্ৰশাসনিক ভৱনসমূহ নিৰ্মানতহে অধিক গুৰুত্ব দিছিল। যদিও ১৯১১ চনত নতুন ৰাজধানী হিচাবে দিল্লীৰ আধাৰশিলা স্থাপন কৰা হৈছিল, নতুন চহৰৰ কাম কাজ আৰম্ভ হৈছিল প্ৰথম বিশ্বযুদ্ধৰ পাছতহে। ১৯৩১ চনত এই কাম সম্পূৰ্ণ হয় আৰু সেই সময়ৰ ভাৰতবৰ্ষৰ ভাইচৰয় লৰ্ড ইৰ্ৱিনে ১৩ ফেব্ৰুৱাৰী ১৯৩১ চনত নতুন ৰূপত দিল্লীৰ শুভ উদ্বোধন কৰে।\nএশ বছৰীয়া মহানগৰৰ এক পৰিক্ৰমা\nদিল্লী দৰবাৰত ৰজা পঞ্চম জৰ্জ আৰু ৰাণী মেৰী\nনৰ্থ আৰু চাউথ ব্লক (সচিবালয় ভৱন)\nতিন মুৰ্তি ভৱন\nস্বাধীন ভাৰতৰ প্ৰথম প্ৰধানন্ত্ৰী জৱাহৰলাল নেহৰুৰ বাসস্থান হিচাবে চিহ্নিত 'তিন মূৰ্তি ভৱন'ক পূৰ্বতে জনা গৈছিল 'ফ্লেগষ্টাফ হাউচ'(Flagstuff House) হিচাবে। বৃটিছ শাসনত সেনা প্ৰধানৰ বাসস্থান হিচাবে জনাজাত এই ভৱনৰ আৰ্হি প্ৰস্তুত কৰিছিল বৃটিছ স্থপতিবিদ ৰবাৰ্ট ৰাছেলে। বৰ্তমান এই ভৱন জৱাহৰলাল নেহৰুৰ স্মৃতিত উচৰ্গা কৰা হৈছে।\nৰাজপথ আৰু জনপথ\nএক কথাত ক'বলৈ হ'লে নতুন দিল্লীৰ পৰিচয়েই হৈছে ইণ্ডিয়া গেট। ১৯৩১ চনত এডৱাৰ্ড লুটিয়েনচৰ আৰ্হিত নিৰ্মিত ইণ্ডিয়া গেট, মুলতঃ নিৰ্মান কৰা হৈছিল প্ৰথম বিশ্বযুদ্ধৰত মৃত্যুবৰণ কৰা বৃটিছ ভাৰতীয় সৈন্যবাহিনীৰ সোঁৱৰণত। 'অল ইণ্ডিয়া ৱাৰ মেম'ৰিয়েল'(All India War Memorial) নামেৰে পুৰ্ব পৰিচিত ইণ্ডিয়া গেটত ১৯৭১ চনত প্ৰতিষ্ঠা কৰা হয় 'অমৰ জোৱান জ্যোতি'। ১৯৭১ চনৰ গণতন্ত্ৰ দিৱসৰ দিনা ইন্দিৰা গান্ধীয়ে অমৰ জৱান জ্যোতিত ভাৰতীয় সৈন্যবাহিনীৰ প্ৰতি শ্ৰদ্ধাঞ্জলি জনোৱাৰ পৰম্পৰা আজিও প্ৰতি বছৰে চলি আহিছে।\nআধুনিক স্থাপত্য শিল্পৰ এক চমকপ্ৰদ নিদৰ্শন হ'ল লটাচ টেম্পল অথবা বাহাই ধৰ্মাৱলম্বী উপসনা গৃহ। নতুন দিল্লীৰ জনপ্ৰিয় স্থান সমূহৰ অন্তৰ্গত লটাচ টেম্পল, দৰ্শনৰ বাবে মুকলি কৰা হৈছিল ১৯৮৬ চনত। পদুম ফুলৰ আৰ্হিত নিৰ্মিত এই ভৱনৰ আৰ্হি প্ৰস্তুত কৰিছিল ফাৰিবৰ্জ চাবা নামৰ ইৰাণৰ স্থাপত্যশিল্পী এগৰাকীয়ে। দৈনিক প্ৰায় তেৰ হাজাৰ দৰ্শনাৰ্থীয়ে দৰ্শন কৰা লটাচ টেম্পল হৈছে নতুন দিল্লীৰ এক অনন্য পৰিচয়।\nদেশৰ শিক্ষাৰ প্ৰাণকেন্দ্ৰ হিচাবেও নতুন দিল্লী চিৰ পৰিচিত। দেশৰ কেইবাখনো প্ৰখ্যাত শিক্ষানুষ্ঠানে শিক্ষাদানৰ দিশত নতুন দিল্লীক এচিয়াৰ ভিতৰতে এখন উন্নত চহৰ হিচাবে প্ৰতিষ্ঠিত কৰিছে। পোনপ্ৰথমেই নাম ল'ব পাৰি দুখন প্ৰখ্যাত বিশ্ববিদ্যালয় দিল্লী বিশ্ববিদ্যালয় আৰু জৱাহৰলাল নেহৰু বিশ্ববিদ্যালয়। ১৯২২ চনত প্ৰতিষ্ঠিত হোৱা দিল্লী বিশ্ববিদ্যালয়ৰ কাম কাজ আৰম্ভ হৈছিল তিনিখন মহাবিদ্যালয়ৰ সহায়ত। ছেইণ্ট ষ্টিফেঞ্চ কলেজ, হিন্দু কলেজ আৰু ৰামজাচ কলেজ। দিল্লী বিশ্ববিদ্যালয় প্ৰতিষ্ঠাৰ বহু পূৰ্বেই এইকেইখন কলেজ প্ৰতিষ্ঠা কৰা হৈছিল যদিও পাছত বিশ্ববিদ্যালয় প্ৰতিষ্ঠা হোৱাত তিনিওখন কলেজ ইয়াৰ অন্তৰ্ভুক্ত হয়। বৰ্তমান বহুকেইখন প্ৰখ্যাত কলেজ এই বিশ্ববিদ্যালয়ৰ অন্তৰ্গত। ইয়াৰ উপৰিও এই বিশ্ববিদ্যালয়ৰ বহু বিভাগে ইতিমধ্যে বিভিন্ন ক্ষেত্ৰত ৰাষ্ট্ৰীয় তথা আন্তঃৰাষ্ট্ৰীয় পৰ্য্যায়ত উজলি উঠিছে। দিল্লী স্কুল অব ইকনমিক্স, ফেকাল্টি অব মেনেজমেন্ট ষ্টাডিজ, ফেকাল্টি অৱ ল' ইত্যাদি বিভাগবোৰ শিক্ষাৰ সৰ্বোতকৃষ্ট বিভাগ সমুহৰ ভিতৰত অন্যতম। দেশৰ আন এখন উচ্চ শিক্ষাৰ প্ৰতিষ্ঠান জৱাহৰলাল নেহৰু বিশ্ববিদ্যালয়েও নতুন দিল্লীৰ সৌষ্ঠৱ বৃদ্ধি কৰি আহিছে। স্নাতকোত্তৰ শিক্ষাক মুখ্য উদ্দেশ্য লৈ এই বিশ্ববিদ্যালয় প্ৰতিষ্ঠিত হৈছিল ১৯৬৯ চনত। দেশৰ বিজ্ঞান আৰু সামাজিক গৱেষণাত উত্কৃষ্ট সেৱা আগবঢ়াই অহা এইখন শিক্ষানুষ্ঠানত বৰ্তমান দেশ বিদেশৰ প্ৰায় পাঁচ সহস্ৰাধিক মেধাবী ছাত্ৰ ছাত্ৰীয়ে অধ্যয়ন কৰি আছে। আন্তঃৰাষ্ট্ৰীয় পৰ্য্যায়ৰ পাঠ্যক্ৰম, পাঠদান আদিৰ বাবে এই বিশ্ববিদ্যালয়ে এচিয়াৰ ভিতৰতে এখন উন্নত বিশ্ববিদ্যালয় হিচাবে জনাজাত হৈছে। দেশৰ মুছলিম সম্প্ৰদায়ৰ মাজত উচ্চ শিক্ষাৰ প্ৰসাৰৰ উদ্দেশ্যে স্থাপিত হোৱা জামিয়া মিলিয়া ইচলামিয়া দিল্লীত অৱস্থিত অইন এখন লেখত লবলগীয়া শিক্ষানুষ্ঠান। ১৯২০ চনত স্থাপিত এই শিক্ষানুষ্ঠানখন ১৯৮৮ চনত ভাৰত চৰকাৰে কেন্দ্ৰীয় বিশ্ববিদ্যালয় হিচাবে আনুষ্ঠানিকভাবে ঘোষণা কৰে। ইয়াৰ উপৰিও চিকিত্সা শিক্ষাৰ ক্ষেত্ৰত এইমচ(AIIMS), কাৰিকৰী শিক্ষাৰ ক্ষেত্ৰত আই আই টি দিল্লী (IIT Delhi),জনসংযোগ আৰু সাংবাদিকতা শিক্ষাত ইণ্ডিয়ান ইনষ্টিটিউট অব মাচ কমিউনিকেচন (IIMC) আদি প্ৰখ্যাত শিক্ষানুষ্ঠান সমূহে দেশৰ ভিতৰতে শিক্ষাৰ ক্ষেত্ৰত সৰ্বোত্কৃষ্ট সেৱা আগবঢ়াই আছে।\nকনট প্লেচ (Connaught Place):\nকনট প্লেচৰ পুৰণি ৰূপ\nৰাজধানী চহৰ দিল্লীৰ একেবাৰে সোঁমাজত অৱস্থিত এই কনট প্লেচৰ নিৰ্মান কাৰ্য্য আৰম্ভ হৈছিল ১৯২৯ চনত আৰু সমাপ্ত হৈছিল ১৯৩৩ চনত। ৰাণী ভিক্টোৰিয়াৰ তৃতীয় পুত্ৰ প্ৰিন্স আৰ্থাৰ তথা ডিউক অব কনাট(Duke of Connaught) ৰ নামেৰে নামাকৰণ কৰা এই স্থানডোখৰৰ নাম পাছত ৰাজীৱ চৌক নামেৰে নামাকৰণ কৰা হয় যদিও দিল্লীবাসীৰ বাবে ই চিপি (CP) হিচাবেহে অধিক জনপ্ৰিয়। এই কনট প্লেচতে ভূ গৰ্ভত অৱস্থিত পালিকা বজাৰ হৈছে এক জনপ্ৰিয় বেহা বেপাৰৰ কেন্দ্ৰ।\nদেশৰ ভিতৰতে আটাইতকৈ খৰছী তথা বিশ্বৰ ২১তম খৰছী বজাৰখনেই হৈছে খান মাৰ্কেট। বিশিষ্ট ৰাজনৈতিক নেতা খান আব্দুল গফৰ খানৰ নামেৰে নামাকৰন কৰা এই বজাৰখনত আছে দেশ বিদেশৰ অজস্ৰ নামী দামী কোম্পানীৰ বিক্ৰী সামগ্ৰী।\nইয়াৰ উপৰিও বৰ্তমান দিল্লীৰ আশে পাশে বিভিন্ন ঠাইত বিভিন্ন ধৰণৰ বানিজ্যিক কেন্দ্ৰ সমুহ গঢ়ি উঠিছে।\nযিহেতু দিল্লীৰ জনগাঁঠনি বিভিন্ন ঠাইৰ লোকৰ সংমিশ্ৰনত গঢ় লৈ উঠিছে, সেইবাবে ইয়াৰ সংস্কৃতিও মিশ্ৰিত, যদিও উত্তৰ ভাৰতীয় লোকৰ কলা সংস্কৃতিৰ প্ৰাধান্যতা বেছি। কিন্তু দিল্লীক দেশৰ ভিতৰতে এখন উচ্চ খাপৰ সাংস্কৃতিক কেন্দ্ৰ বুলিও ধৰিলে ভুল কৰা নহ'ব। দেশৰ বিভিন্ন অঞ্চলৰ সংস্কৃতিক ঐতিহ্যক দৰ্শনীয় ৰূপত উপস্থাপন কৰিবলৈ ঘনে ঘনে অনুষ্ঠিত হয় বিভিন্ন সাংস্কৃতিক অনুষ্ঠানৰ। চিৰি ফৰ্ট,কামানী, শ্ৰীৰাম চেণ্টাৰ, ইণ্ডিয়ান হেবিটেট চেন্টাৰ আদিৰ দৰে আন্তঃৰাষ্ট্ৰীয় মানৰ প্ৰেক্ষগৃহত অনুষ্ঠিত হয় বহুতো উচ্চমানদণ্ডৰ অনুষ্ঠান। ইয়াৰ উপৰিও নাট্য প্ৰদৰ্শনৰ দিশত ৰাষ্ট্ৰীয় নাট্য বিদ্যালয় হৈছে দেশৰ অন্যতম নাট্য শিক্ষানুষ্ঠান, য'ত প্ৰতিবছৰে অনুষ্ঠিত হয় দেশ বিদেশৰ কালজয়ী নাটসমূহ।\nইয়াৰ উপৰিও দেশৰ ৰাজনৈতিক আৰু কূটনীতিৰ প্ৰাণকেন্দ্ৰ নতুন দিল্লীতে আছে দেশৰ প্ৰধানমন্ত্ৰী তথা অন্যান্য মন্ত্ৰী,সাংসদ আদিৰ চৰকাৰী বাসগৃহসমূহ। ২৪ আকবৰ ৰোড বুলি ক'লে যেনেদৰে শাসনত থকা কংগ্ৰেছৰ মূখ্য কাৰ্য্যালয় হিচাবে জনা যায়,ঠিক সেইদৰে ১১ অশোকা ৰোড বুলি ক'লে মুখ্য বিৰোধী দল ভাৰতীয় জনতা পাৰ্টিৰ কাৰ্য্যালয় হিচাবে জনা যায়। ঠিক সেইদৰে নতুন দিল্লীৰ চানক্যপুৰী হৈছে আন্তঃৰাষ্ট্ৰীয় কূটনীতিৰ কেন্দ্ৰ, কাৰণ ইয়াতেই আছে দেশ বিদেশৰ ৰাষ্ট্ৰদূত সকলৰ কাৰ্য্যালয়। বিভিন্ন বিখ্যাত খাদ্য সম্ভাৰৰ বাবে বিখ্যাত দিল্লীত যিদৰে আপুনি চাঁদনী চৌকৰ 'পৰাথেৱালী গলি'ত বিভিন্ন প্ৰকাৰৰ পৰঠা খাবলৈ পাব, ঠিক তেনেদৰে নিজামুদ্দিন আৰু নিউ ফ্ৰেণ্ডচ কলনীত বিচাৰি পাব ক্ৰমান্বয়ে মোগল ৰান্ধনীশালৰ বিৰিয়ানী আৰু প্ৰখ্যাত আফগান ৰন্ধন চাৱৰ্মা।\nনিশাৰ দিল্লী (ফটোগ্ৰাফী : হিমজ্যোতি)\nদিল্লীবাসী অসমীয়া সকলৰ বাবেও যেন নতুন দিল্লীখন এখন আপোন ঘৰ। অসমৰ বিভিন্ন ঠাইৰ পৰা আহি দিল্লীত থিতাপি লোৱা অসমীয়াৰ অসমৰ প্ৰতি থকা ভালপোৱা খিনি ঢালি দিয়ে এই দিল্লী মহানগৰীতে। অসমত যিদৰে মাঘৰ মেজি জ্বলে, দিল্লীতো জ্বলে অসমৰ বাপতি সাহোন মাঘ বিহুৰ মেজি,অসমত যেনেদৰে শংকৰদেৱৰ জন্মোত্সৱত খোল তালৰ শবদৰে ৰজন জনাই যায় নামঘৰ, দিল্লীতো প্ৰতিধ্বনিত হয় সেই খোলৰ শব্দ। কাৰণ হয়তো লাখ লাখ অসমীয়াৰ লগতে ভাৰতৰ বিভিন্ন প্ৰান্তৰ পৰা কৰ্মৰ সন্ধানত অহা সকলো লোকৰ দ্বিতীয়খন ঘৰেই হ'ল নতুন দিল্লী। আমাৰ সপোনৰ দিল্লী!\n(বিঃদ্ৰঃ নতুন দিল্লী সম্পৰ্কে সম্পুৰ্ণ এক লেখা প্ৰস্তুত কৰাটো এক দুৰূহ কাম। এই লেখাটোৰে হাতী মাৰি ভুৰুকাত ভৰোৱাৰ এক প্ৰয়াস কৰা হৈছে মাথোঁ। ১৯১১ চনৰ পৰা ২০১১ চনলৈহে লেখাটোৰ বিষয়বস্তু মুলতঃ কেন্দ্ৰীভূত কৰা হৈছে)\n*আমাৰ অসমৰ পূৰ্বাচলত প্ৰকাশিত মোৰ লেখা এটাৰ ইউনিকোড ৰূপান্তৰণ\nPosted by হিমজ্যোতি at 11:24 AM No comments:\nসাক্ষাত্কাৰটি শুনিবলৈ তলৰ প্লেয়াৰটোৰ প্লে বুটামটোত ক্লিক কৰক\nPosted by হিমজ্যোতি at 12:54 AM No comments:\nPosted by হিমজ্যোতি at 11:48 AM No comments:
